SPOROČILO KOMISIJE EVROPSKEMU PARLAMENTU IN SVETU

Posledice morebitnega nesprejetja vmesnega pregleda večletnega finančnega okvira za obdobje 2014–2020 za proračun Evropske unije za leto 2018 in naslednja leta

Predlog Komisije z dne 30. maja 2017 za proračun za leto 2018 je predstavljen ob predpostavki, da bo vmesni pregled večletnega finančnega okvira uradno sprejet. V tem sporočilu so obravnavane posledice, če pregled ne bi bil sprejet.

1.Izzivi za proračun Evropske unije

Evropska unija razpolaga z omejenim proračunom (približno 1 % bruto nacionalnega dohodka EU), vendar je ta ključno orodje, s katerim EU dosega rezultate za svoje državljane. Je predvsem naložbeni proračun, ki združuje vire na področjih, na katerih je smiselno ukrepanje EU, kot so izboljšanje prometnih, komunikacijskih in energetskih omrežij po vseh državah EU, varstvo okolja in razvoj podeželskih območij, povečevanje konkurenčnosti gospodarstva, pomoč raziskovalcem pri čezmejnem povezovanju in mladim pri študiju v tujini ter spodbujanje kohezije med regijami.

Proračun EU je tudi dejavnik stabilnosti in predvidljivosti. Načeloma zajema obdobje od pet do sedem let prek večletnega finančnega okvira , s katerim so določeni najvišji zneski, ki jih lahko EU vsako leto porabi na posameznih področjih politike. Vendar je danes v vse bolj kompleksnem in nepredvidljivem svetu načrtovanje proračuna EU pred pomembnimi izzivi.

Evropska unija se mora spoprijeti s številnimi pomembnimi dolgoročnimi izzivi. Glede na posledice najhujše gospodarske krize po drugi svetovni vojni se mora trajno vrniti k rasti ter obravnavati izključenost in brezposelnost mladih. V migracijski krizi se je poleg potrebe EU po zagotavljanju humanitarne pomoči in zatočišč za begunce razkril tudi pomen varovanja njenih meja in obravnavanja temeljnih vzrokov migracij. Našo družbo so pretresli teroristični napadi, kar terja učinkovitejše sodelovanje na področju varnosti in izmenjave obveščevalnih podatkov. Proračun EU bi moral poleg izvedbe prvotnih načrtov večletnega finančnega okvira omogočati tudi hitro prilagajanje na nove izzive in čim prejšnje doseganje rezultatov na terenu.

Doslej so bile izkoriščene domala vse možnosti proračuna EU, da bi se omogočil odziv na spremenljive okoliščine. Tako so se neporabljene razlike do zgornjih mej in razpoložljiva prožnost intenzivno uporabili zlasti za (a) ustanovitev Evropskega sklada za strateške naložbe (EFSI) v okviru naložbenega načrta za Evropo, (b) odzivanje na migracijsko, begunsko in varnostno krizo ter (c) financiranje novih pobud, kot so pobuda za zaposlovanje mladih, evropske solidarnostne enote ter prihodnji predlog za uvedbo programa za razvoj evropske obrambne industrije.

Zato je zmogljivost proračuna EU za odzivanje na nove nepredvidene dogodke v obdobju 2017–2020 že močno okrnjena.

2.Splošen politični dogovor o vmesnem pregledu

Komisija je septembra 2016 predlagala vmesni pregled veljavnega večletnega finančnega okvira za obdobje 2014–2020. Glavni cilj predlaganega pregleda je bil povečati financiranje in razpoložljivo prožnost, da bi se še naprej zagotavljal ustrezen proračunski odziv na dve ključni politični prioriteti – rast in delovna mesta ter migracije –, in da bi se okrepili prožnost in odzivnost proračuna.

Po intenzivnih pogajanjih med tremi institucijami je bilo 7. marca 2017 doseženo soglasje v Svetu, Evropski parlament pa je 5. aprila odobril kompromisno besedilo svežnja o vmesnem pregledu, ki vključuje revizijo uredbe o večletnem finančnem okviru ter številne politične dogovore, zlasti glede okrepitve določenih programov.

V skladu z ustreznimi postopki bi moral Svet za splošne zadeve 25. aprila dokončno odobriti večletni finančni okvir po izteku polovice njegovega trajanja. Vendar je bila ta točka zadnji trenutek umaknjena z dnevnega reda na prošnjo Združenega kraljestva. Združeno kraljestvo je svojo prošnjo argumentiralo s tako imenovanim obdobjem molka (uradnim predvolilnim obdobjem, v katerem vladi ni dovoljeno sprejeti nobene pomembnejše odločitve).

Uradno sprejetje svežnja v Svetu naj bi se zgodilo kmalu po volitvah v Združenem kraljestvu 8. junija, ko vlade Združenega kraljestva ne bodo več omejevala pravila, ki urejajo predvolilno obdobje.

Glede na splošno politično soglasje v Evropskem parlamentu in Svetu predlog proračuna za leto 2018 že predvideva to uradno sprejetje in vključuje elemente iz svežnja o vmesnem pregledu, ki se nanašajo na leto 2018.

3.Kaj prinaša vmesni pregled?

Z vmesnim pregledom se bo EU zagotovil pomemben manevrski prostor za odzivanje na nove dogodke do leta 2020. Čeprav pregled ne povečuje skupnih zgornjih mej proračuna, omogoča povečanje odhodkov in dodatno prožnost na nekaterih področjih, o katerih sta se dogovorila Evropski parlament in Svet.